Úradný vestník L 262 , 27/09/1976 S. 0096 - 0121

Fínske špeciálne vydanie: Kapitola 13 Zväzok 5 S. 0125

Grécke špeciálne vydanie: Kapitola 13 Zväzok 4 S. 0067

Švédske špeciálne vydanie: Kapitola 13 Zväzok 5 S. 0125

Španielske špeciálne vydanie: Kapitola 13 Zväzok 5 S. 0135

Portugalské špeciálne vydanie Kapitola 13 Zväzok 5 S. 0135



Smernica Rady z 27. júla 1976 o aproximácii právnych predpisov členských štátov o predných svetlometoch motorových vozidiel, ktoré slúžia ako hlavné diaľkové a/alebo stretávacie svetlá, a elektrických vláknových žiarovkách pre tieto svetlomety (76/761/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva a najmä na jej článok 100, so zreteľom na návrh Komisie, so zreteľom na stanovisko Zhromaždenia [1] so zreteľom na stanovisko Hospodárskeho a sociálneho výboru [2], keďže technické požiadavky, ktoré musia motorové vozidlá spĺňať podľa vnútroštátnych zákonov, sa okrem iného týkajú svetlometov, ktoré vykonávajú funkciu diaľkových a/alebo stretávacích svetlometov a ich žiaroviek; keďže sa takéto požiadavky navzájom medzi členskými štátmi líšia; keďže je potrebné, aby všetky členské štáty prijali tie isté požiadavky buď navyše k ich existujúcim pravidlám, alebo ako ich náhradu najmä s cieľom umožniť pre každý typ vozidiel postup typového schvaľovania, ktorý bol predmetom smernice Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [3]; keďže v smernici 76/756/EHS [4] stanovila Rada spoločné požiadavky na montáž zariadení pre osvetlenie a svetelnú signalizáciu na motorové a ich prípojné vozidlá; keďže zosúladený postup typového schválenia svetlometov, ktoré vykonávajú funkciu diaľkových a/alebo stretávacích svetlometov a ich žiaroviek umožní každému členskému štátu overiť splnenie jednotných požiadaviek na výrobu a testovanie a informovať ostatné členské štáty o vlastných zisteniach tým, že im bude pre každý typ takéhoto svetlometu alebo žiarovky zasielať výtlačok osvedčenia o typovom schválení komponentu; keďže umiestnenie EHS typovej značky komponentu na všetky zariadenia svetlometov, vyrobené zhodne so schváleným typom, odstraňuje akúkoľvek potrebu technických kontrol týchto svetlometov v členských štátoch; keďže je žiaduce vziať do úvahy technické požiadavky prijaté Európskou hospodárskou komisiou v jej nariadeniach č. 1 ("Jednotné ustanovenia pre homologizáciu svetlometov motorových vozidiel s asymetrickým stretávacím svetlom alebo diaľkovým svetlom, alebo s oboma") [5] a č. 2 ("Jednotné ustanovenia pre homologizáciu žiaroviek svetlometov vyžarujúcich asymetrické stretávacie svetlo alebo diaľkové svetlo, alebo oboje") [6] pripojenom k Dohode o prijatí jednotných podmienok pre homologáciu (overovanie zhodnosti) a o vzájomnom uznávaní homologácie výstroja a súčastí motorových vozidiel z 20. marca 1958; keďže aproximácia vnútroštátnych právnych predpisov týkajúcich sa motorových vozidiel vyvolá u členských štátov vzájomné uznávanie kontrol vykonaných každým z nich na základe spoločných požiadaviek, PRIJALA TÚTO SMERNICU: Článok 1 1. Každý členský štát udelí EHS typové schválenie komponentu každému typu svetlometu vykonávajúceho funkciu diaľkového a/alebo stretávacieho svetlometu, ktorý spĺňa požiadavky na výrobu a testovanie stanovené v prílohách I a VI a každému typu elektrickej vláknovej žiarovky pre takéto svetlomety, ktorá spĺňa požiadavky na výrobu a testovanie stanovené v prílohách III a VI. 2. Členský štát, ktorý udelil EHS typové schválenie komponentu, prijme opatrenia nevyhnutné k overeniu zhody výrobných modelov so schváleným typom, a pokiaľ je to nevyhnutné a potrebné v kooperácii s príslušnými orgánmi ostatných členských štátov. Takéto overovanie sa obmedzí na náhodné kontroly. Článok 2 Každému typu svetlometu, ktorý vykonáva funkcie diaľkového a/alebo stretávacieho svetlometu alebo ich žiarovky, ktorý schválili podľa článku 1, vydajú členské štáty výrobcovi alebo ním poverenému zástupcovi značku EHS typového schválenia komponentu zodpovedajúcu vzoru, ktorý je uvedený v prílohe VI. Členské štáty prijmú všetky nevyhnutné opatrenia, aby sa zabránilo používaniu značiek, ktoré by mohli zaviniť zámenu typovo schváleného svetlometu, vykonávajúceho funkciu diaľkového a/alebo stretávacieho svetlometu alebo ich žiaroviek, ktoré boli typovo schválené podľa článku 1, s inými zariadeniami. Článok 3 1. Žiadny členský štát nemôže zakázať uviesť na trh svetlomety, ktoré vykonávajú funkciu diaľkových a/alebo stretávacích svetlometov alebo ich žiarovky z dôvodov týkajúcich sa ich konštrukcie alebo funkčného princípu, ak sú označené značkou EHS typového schválenia komponentu. 2. Členský štát však môže zakázať uviesť na trh svetlomety, ktoré vykonávajú funkciu diaľkových a/alebo stretávacích svetlometov alebo ich žiarovky, označených značkou EHS typového schválenia komponentu, ktoré zásadne nezodpovedajú schválenému typu. Tento štát ihneď informuje ostatné členské štáty a Komisiu o svojich opatreniach s uvedením dôvodov svojho rozhodnutia. Článok 4 Príslušné orgány každého členského štátu zašlú v priebehu jedného mesiaca príslušným orgánom ostatných členských štátov kópiu osvedčení o typovom schválení komponentu, ktorých príklady sú uvedené v prílohách II a IV, vyplnené pre každý typ svetlometu, ktorý vykonáva funkciu diaľkových a/alebo stretávacích svetlometov alebo pre každý typ ich žiarovky, ktoré schválili alebo odmietli schváliť. Článok 5 1. Ak zistí členský štát, ktorý udelil EHS typové schválenie komponentu, že niektoré svetlomety, ktoré vykonávajú funkciu diaľkových a/alebo stretávacích svetlometov alebo ich žiarovky označené tou istou značkou EHS typového schválenia komponentu nezodpovedajú schválenému typu, prijme tento štát nevyhnutné opatrenia k zabezpečeniu zhody výrobných modelov so schváleným typom. Príslušné orgány takéhoto štátu oznámia príslušným orgánom ostatných členských štátov prijaté opatrenia, ktoré môžu pri zásadnej nezhode rozšíriť až na odobratie EHS typového schválenia komponentu. Ak sú o takejto nezhode informované príslušnými orgánmi iného členského štátu, prijmú tieto orgány rovnaké opatrenia. 2. Príslušné orgány členských štátov sa v priebehu jedného mesiaca navzájom budú informovať o akomkoľvek odobratí EHS typového schválenia komponentu a o dôvodoch takéhoto opatrenia. Článok 6 Akékoľvek rozhodnutie prijaté v súvislosti so zavádzaním tejto smernice, týkajúce sa odmietnutia alebo odobratia EHS typového schválenia komponentu pre diaľkový alebo stretávací svetlomet alebo ich žiarovku, alebo zákazu jeho uvedenia na trh, alebo zákazu používania, uvedie podrobne dôvody, na ktorých je založené. Takéto rozhodnutie sa oznámi príslušnej strane, ktorá bude súčasne informovaná o jej prístupných opravných opatreniach podľa zákonov platných v členských štátoch a o lehotách, ktoré sú prípustné pre takéto opravné opatrenia. Článok 7 Žiadny členský štát nemôže odmietnuť udeliť EHS typové schválenie alebo národné typové schválenie vozidlu z dôvodov týkajúcich sa jeho svetlometov, ktoré vykonávajú funkciu diaľkových a/alebo stretávacích svetlometov a ich žiaroviek, ak sú tieto označené značkou EHS typového schválenia komponentu a ak sú montované v súlade s požiadavkami stanovenými v smernici 76/756/EHS. Článok 8 Žiadny členský štát nemôže odmietnuť alebo zakázať predaj, registráciu, uvedenie do prevádzky alebo použitie vozidla z dôvodov týkajúcich sa jeho svetlometov ktoré vykonávajú funkciu diaľkových a/alebo stretávacích svetlometov a ich žiaroviek, ak sú tieto označené značkou EHS typového schválenia komponentu a ak sú montované v súlade s požiadavkami, stanovenými v smernici 76/756/EHS. Článok 9 Na účely tejto smernice "vozidlo" je akékoľvek motorové vozidlo určené na prevádzku po ceste, s karosériou alebo bez nej, s najmenej štyrmi kolesami a maximálnou konštrukčnou rýchlosťou presahujúcou 25 km/h, s výnimkou koľajových vozidiel, poľnohospodárskych traktorov a strojov, a pracovných vozidiel. Článok 10 Akékoľvek úpravy potrebné na prispôsobenie požiadaviek príloh technickému pokroku sa prijmú v súlade s postupom stanoveným v článku 13 smernice 70/156/EHS. Článok 11 1. Členské štáty do 1. júla 1977 prijmú a uverejnia opatrenia nevyhnutné na dosiahnutie súladu s touto smernicou a budú o tom ihneď informovať Komisiu. Tieto opatrenia budú členské štáty uplatňovať najneskôr od 1. októbra 1977. 2. Po oznámení tejto smernice členské štáty tiež zabezpečia, aby bola Komisia vo vhodnej dobe informovaná tak, aby mala dostatok času na predloženie svojich pripomienok k návrhom zákonov, iných právnych predpisov alebo správnych opatrení prijímaných členskými štátmi v oblasti, na ktorú sa vzťahuje táto smernica. Článok 12 Táto smernica je adresovaná členským štátom. V Bruseli 27. júla 1976 Za Radu predseda M. van der Stoel [1] Ú. v. ES C 76, 7.4.1975, s. 37. [2] Ú. v. ES C 255, 7.11.1975, s. 2. [3] Ú. v. ES L 42, 23.2.1970, s. 1. [4] Ú. v. ES L 262, 27.9.1976, s. 1. [5] Európska hospodárska komisia, Dokument [6] Európska hospodárska komisia, Dokument -------------------------------------------------- Zoznam príloh Príloha I | —Požiadavky na svetlomety, ktoré vykonávajú funkciu diaľkových a/alebo stretávacích svetlometov | Príloha II | —Vzor osvedčenia o EHS typovom schválení komponentu | Príloha III | —Požiadavky na elektrické vláknové žiarovky pre svetlomety, ktoré vykonávajú funkciu diaľkových a/alebo stretávacích svetlometov | Príloha IV | —Vzor osvedčenia o EHS typovom schválení komponentu | Príloha V | —Doplnky 1 až 4: Obrázky a tabuľky | Príloha VI | —Požiadavky na EHS typové schválenie komponentu a na označenie Doplnok: Príklady označenia EHS typového schválenia komponentu | --------------------------------------------------